Պատշաճ արտադրական գործունեություն (ՊԱԳ)

Պատշաճ արտադրական գործունեությունը (ՊԱԳ) (անգլ. Good manufacturing practice),  Դեղամիջոցների արտադրության և որակի հսկման պահանջների միասնական համակարգ է, սկսած հումքի գնումից մինչև պատրաստի արտադրանքի ստացում, ներառյալ արտադրանքի բաշխումը, հետարտադրական վերլուծությունները, բողոքներն ու հետկանչերը։ Այլ կերպ ասած հումքի գնումից մինչև սպառողին հասցնելու, և հետվաճառքային ողջ գործընթացի վերահսկողություն։
ՊԱԳ-ը հանդիսանում է GxP որակի ուղեցույցների և կանոնակարգերի մի բաղկացուցիչ մասը, որտեղ «X» - ը փոխարինվում է «M»- տառով նշանակում է արտադրություն (manufacturing): ՊԱԳ ուղեցույցները չեն նկարագրում, թե ինչպես արտադրել դեղը։ Նրանք հիմնական սկզբունքների ժողովածուներ են, որոնց պետք է հետևել արտադրության ընթացքում։ Այս կանոնակարգերն ունեն օրենքի ուժ և պահանջում են որակի տեսանկյունից մոտեցում արտադրությանը, ապահովելով նվազագույնի հասցնել աղտոտման, շփոթմունքների և սխալների ռիսկերը։ Նաև պաշտպանում են սպառողին` այնպիսի արտադրանք գնելուց, որն արդյունավետ  և որակյալ չէ։  
ՊԱԳ-ը ներկայացնում է պահանջներ այն ամենի նկատմամբ, ինչը կարող է ուղղակի կամ անուղղակի կերպով ազդել արտադրանքի որակի վրա՝
1. Անձնակազմ
2. Տարածք 
3. Սարքավորումներ (ներառյալ պարագաներ)
4. Հումք և փաթեթավորման նյութեր
5. Փաստաթղթեր
6. Արտադրություն
7. Որակի հսկում
8. Վալիդացիա
9. Պայմանագրով կատարվող աշխատանք 
10. Բողոքներ և արտադրանքի հետկանչ
11. Ինքնատեսչական ստուգում։
Մշտական և կայուն որակով  դեղորայքի արտադրությունն ապահովելու համար  անհրաժեշտ է  արտադրական ոլորտում ՊԱԳ համակարգի ներդրումը։ Դեղագործական արտադրանքները պետք է նախագծված և մշակված լինեն այնպես, որ բավարարեն Պատշաճ Արտադրական Գործունեության պահանջները։